## Agricultura insta el Ministeri a eliminar l’obligació de declarar digitalment tractaments fitosanitaris que pretén imposar a partir de gener de 2026

*** El conseller Barrachina reclama que no s’imposen obligacions digitals de manera indiscriminada, sinó que es tinga en compte la realitat del camp, la dimensió de les explotacions i que l’edat mitjana supera els 65 anys**

La Conselleria d’Agricultura, Aigua, Ramaderia i Pesca ha instat, hui, el Ministeri d’Agricultura, Pesca i Alimentació a eliminar l’obligació de declarar digitalment els tractaments fitosanitaris que pretén imposar a partir del pròxim 1 de gener de 2026.

El conseller Miguel Barrachina ha mostrat el seu suport al reglament de simplificació de la PAC, i ha subratllat la necessitat que les mesures de simplificació administrativa “no es queden en el paper, sinó que es traduïsquen en canvis reals i efectius per als agricultors, especialment per als més xicotets, que són els que més patixen la càrrega burocràtica actual”.

“Es tracta d’una transferència de rendes, perquè al final hi ha agricultors que no podran portar-ho, sinó simplement pagar a algú que porte per ells el quadern digital o este registre obligatori”, ha afirmat el conseller.

Miguel Barrachina ha fet estes declaracions durant la seua intervenció en el consell consultiu de política agrícola i política pesquera per a assumptes comunitaris convocat pel Ministeri d’Agricultura, Pesca i Alimentació.

Durant la seua intervenció, ha subratllat que des de la Comunitat Valenciana “donem suport a qualsevol mesura que reduïsca tràmits i papers innecessaris. No podem exigir a un xicotet productor que haja de declarar digitalment cada tractament fitosanitari quan, en molts casos, ni tan sols té els recursos o coneixements tècnics per a això”, ha assenyalat el conseller.

En este sentit, Barrachina ha reclamat al Ministeri que “no impose obligacions digitals de manera indiscriminada, sinó que tinga en compte la realitat del camp, la dimensió de les explotacions i la capacitat dels qui treballen la terra”.

A més, el conseller ha subratllat que “la digitalització ha de ser una ferramenta per a facilitar la vida a l’agricultor, no una trava addicional, especialment en una comunitat com la valenciana, a on l’edat mitjana dels productors supera els 65 anys i a on predomina el minifundisme, amb les explotacions més xicotetes d’Europa”.

Miguel Barrachina ha insistit que “la simplificació administrativa ha de ser una prioritat política real i ha oferit la seua col·laboració al Govern per a articular mesures viables que alleugerisquen la càrrega dels productors”.

Finalment, ha destacat que, en molts casos, “les exigències digitals representen la gota que fa vessar el got per als agricultors, els quals acaben abandonant les seues terres. Esta situació es fa especialment evident a la Comunitat Valenciana, que ja ostenta un rècord europeu quant a l’abandó d’explotacions agràries”.

Fecha: 18/06/2025